Ljubav

Ljubav je zaigrani leptirić u mom trbuhu,

ružičaste naočale na mom nosu,

baš kao kaos boja u zadatku iz likovnog,

baš kao vrtlog nota u pjesmici iz glazbenog.

Neuzvraćena ljubav je kamen na mom srcu,

oblak koji je prekrio sunce,

baš kao pretvaranje jedinica u matematici,

baš kao matematika cijela u društvu s fizikom.

I mali odmor je ljubav.

Smiješak u prolazu dok nabrajam osmanlijska osvajanja.

Smiješi li se to i on meni?

I veliki odmor je ljubav.

Pogled preko sendviča i soka. Pazi da nitko ne primijeti!

Kao preskakanje kozlića, ljubav je nepredvidiva i zabavna.

Hoću li se dočekati na noge ili na nos?

Kao pokus iz kemije, ljubav je ozbiljna i tiha.

Uvijek u opasnosti da se nešto ne razbije.

Ljubav je kao škola.

Neizbježna.

Anna Maria Prendivoj, 7. a razred